Predkladacia   správa

	Cieľom tohto materiálu je zabezpečiť podmienky pre definitívne vyriešenie dopravných problémov spôsobených prerušením štátnej cesty II/520 pri výstavbe vodárenskej nádrže Nová Bystrica, čím došlo k zániku cestného prepojenia regiónov Oravy a Kysúc.  
	Podnetom na predloženie tohto materiálu je jestvujúca a narastajúca nespokojnosť občanov týchto regiónov. Ide im predovšetkým o zabezpečenie opätovného cestného prepojenia oravského a kysuckého regiónu, nakoľko súčasný stav je nevyhovujúci.
	Ministerstvo pôdohospodárstva SR v rámci každoročne pridelených (aj keď len minimálnych zdrojov) zabezpečovalo predprojektovú prípravu tejto vyvolanej investičnej akcie. Koncom roka 1999 bolo na stavbu vydané územné rozhodnutie. Všetky ďalšie prípravné práce (spracovanie projektu, príprava územia, atď.) museli však byť v roku 2000 prerušené z  dôvodu nezabezpečenia potrebných finančných prostriedkov zo štátneho rozpočtu na túto verejnú prácu.  V záujme vytvorenia podmienok pre začatie realizácie tejto akcie v roku 2003 MP SR v rámci svojej rozpočtovej kapitoly na roky 2001 a 2002 zabezpečilo finančné prostriedky nevyhnutné pre dopracovanie  projektovej dokumentácie a  ďalších prípravných prác potrebných pre vydanie stavebného povolenia. 
          Vlastnú realizáciu predmetnej verejnej práce pod gesciou MDPT SR je teda reálne začať v roku 2003 za podmienky postupného zabezpečenia finančných zdrojov zo štátneho rozpočtu v celkovej výške  cca 1,6 mld. Sk (v CÚ 2001).
          Tento materiál sa predkladá ako spoločný materiál Ministerstva pôdohospodárstva SR a Ministerstva dopravy, pôšt a telekomunikácií SR na rokovanie vlády SR.